गौरतलब है कि पिछले दिनों स्क्रब टाइफस का एक रोगी जिला चिकित्सालय के संज्ञान में आया था। जिसकी रिपोर्ट उदयपुर के चिकित्सालय से नीमच आई थी। जिला चिकित्सालय की एक टीम ने रोगी के गांव में जाकर उसके परिजनों और अन्य ग्रामीणों का स्वास्थ्य परीक्षण किया था। जबकि रोगी का उपचार उदयपुर में होने के बाद वह स्वस्थ हो गया। इसके बाद तीन दिन पहले स्क्रब टाइफस के एक और संदेही की जानकारी जिला चिकित्सालय को मिली है। इस रिपोर्ट के अनुसार टीम ने रोगी के रक्त नमूनों सहित अन्य जांच करवाई है। जिसमें स्क्रब टाइफस की रिपोर्ट नेगेटिव निकली है। इधर डेंगू के एक रोगी की और जानकारी उदयपुर से जिला चिकित्सालय को मिली है। रोगी जावद क्षेत्र का बताया गया है। रोगी का उदयपुर के चिकित्सालय में उपचार जारी है। स्वास्थ में काफी सुधार बताया गया है। चिकित्सालय की टीम ने संदिग्ध स्थानों पर जांच पड़ताल की है।